Εφαρμογή δείκτη εκτίμησης της θρέψης για την αξιολόγηση της διατροφικής παρέμβασης σε παιδιά με χρόνια νεφρική νόσο
Authors: Αποστόλου Αγγελική 
Published: August 2021

Εισαγωγή: Το σύνδρομο απίσχνανσης που αποδίδεται σε μείωση των πρωτεϊνο-ενεργειακών υποστρωμάτων είναι μια συχνή επιπλοκή της χρόνιας νεφρικής νόσου και είναι σημαντικό να εντοπίζεται πριν την εγκατάστασή του ιδιαίτερα στα παιδιά, λόγω της συσχέτισής του με υπολειπόμενη αύξηση και αυξημένη θνητότητα. Σκοπός της παρούσας μελέτης ήταν η δυναμική αξιολόγηση της διατροφικής κατάστασης παιδιών με ΧΝΝ μετά από εξατομικευμένη διατροφική παρέμβαση, βασιζόμενη στις συστάσεις Κ/DOQI. Ασθενείς -Μέθοδοι: Αξιολογήθηκε η διατροφική κατάσταση συνολικά 40 παιδιών (ηλικίας 2-17ετών) με ΙΙΙ και IV στάδιο ΧΝΝ και υπό περιτοναϊκή κάθαρση, όμως τα κριτήρια εισαγωγής στη μελέτη πληρούνταν από 27. Ο κίνδυνος υποθρεψίας στα νοσηλευόμενα παιδιά, αποτυπώθηκε με το PeDiSMART Score, ενώ για όλα τα παιδιά υπολογίστηκαν τα z-scores για βάρος, ύψος, δείκτη μάζας σώματος, περίμετρο μυός μεσοβραχιονίου, λιπώδη επιφάνεια μεσοβραχιονίου. Καταγράφηκαν οι τιμές βιοηλεκτρικής εμπέδησης (ΒΕ) για γωνία φάσης (ΓΦ) και δείκτη κυτταρικής μάζας σώματος (ΚΜΣ). Με βάση τις παραπάνω μετρήσεις υπολογίστηκε ο δείκτης ΑΒΝ. Η διαιτητική συμμόρφωση και η ποιότητα της διατροφικής πρόσληψης αποτυπώθηκαν επίσης με βαθμονομημένους προς τούτο δείκτες (σκορ). Τα στοιχεία για την ενεργειακή και πρωτεϊνική πρόσληψη των παιδιών, προήλθαν από την ανάλυση τριήμερων καταγραφών διαιτητικής πρόσληψης. Καταγράφηκαν και οι βιοχημικοί δείκτες που λαμβάνονταν στην τακτική παρακολούθηση των παιδιών. Όλες οι παραπάνω παράμετροι συλλέχθηκαν σε χρόνο 0,1,3,6 και 12 μήνες μετά την παρέμβαση. Για την κατάταξη της παραμέτρου ΓΦ πραγματοποιήθηκε πιλοτική μελέτη αποτύπωσης της παραμέτρου σε 600 υγιή παιδιά, προκειμένου να προκύψουν υπολογιστούν οι τιμές αναφοράς.Αποτελέσματα: Σημειώθηκε στατιστικά σημαντική βελτίωση των z-score ύψους (-1,47 σε -1,24, p=0,044) και ΓΦ (-0,78 σε -0,29, p=0,034) μετά από 12 μήνες παρέμβασης. Σύμφωνα με το z-score ύψους του ποσοστό παιδιών με ΣΑ ήταν κατά την έναρξη 44% και 41% δώδεκα μήνες μετά, ενώ σύμφωνα με το z-score ΓΦ σημειώθηκε μείωση του ποσοστού αυτού από 18,5 σε 7%. Το PeDiSMART συσχετίστηκε με το ΑΒΝ σκορ, την ΓΦ και τα επίπεδα αλβουμίνης. Στατιστικά σημαντικότερη βελτίωση στα z-score βάρους, ύψους και ΔΜΣ εντοπίστηκε στα παιδιά μικρότερα των έξι ετών και στα παιδιά με ηλικία διάγνωσης κάτω των δύο ετών. Δεν σημειώθηκε στατιστικά σημαντική μεταβολή στην ενεργειακή ή την πρωτεϊνική κάλυψη. Ως σημαντικότερος παράγοντας για τη διαμόρφωση της τιμής του z-score ΓΦ αναδείχτηκε το επί τοις εκατό ποσοστό κάλυψης των πρωτεϊνικών αναγκών, για την διαμόρφωση της μεταβολής του z-score ύψους η διαιτητική συμμόρφωση και για την περίμετρο μυός το επί τοις εκατό ποσοστό ενεργειακής κάλυψης. Στατιστικά σημαντική αρνητική συσχέτιση διαπιστώθηκε μεταξύ της ποιότητα της διατροφής και του z-score της λιπώδους επιφάνειας μεσοβραχιονίου.Συμπεράσματα: Οι βιοχημικοί δείκτες δεν διαθέτουν την απαραίτητη αξιοπιστία και παρακολούθηση των διαταραχών της διατροφικής κατάστασης. Η ΓΦ μπορεί να χρησιμοποιηθεί για την παρακολούθηση της διατροφικής κατάστασης μετά από διατροφική παρέμβαση σε συνδυασμό με άλλους δείκτες που ήδη χρησιμοποιούνται για το σκοπό αυτό. Το PeDiSMART αποτελεί έναν εύχρηστο δείκτη ανίχνευσης κινδύνου υποθρεψίας στα νοσηλευόμενα παιδιά με ΧΝΝ. Η έγκαιρη εξατομικευμένη διατροφική παρέμβαση μπορεί να συμβάλλει στη βελτίωση όλων των δεικτών της θρέψης. Οι δείκτες ποιότητας της διατροφικής πρόσληψης και διατροφικής συμμόρφωσης μπορούν να συμβάλλουν ουσιαστικά στην αποτύπωση της διατροφικής πρόσληψης, στο σχεδιασμό της παρέμβασης και στη βελτίωσης της σωματικής σύστασης των παιδιών αυτών.